SL Uradni list Evropske unije L 288/39

SKLEP KOMISIJE (EU) 2017/1996

z dne 6. novembra 2017

o ohranitvi sklica na harmonizirani standard EN 12285-2:2005 o jeklenih rezervoarjih, izdelanih v delavnici, v skladu z Uredbo (EU) št. 305/2011 Evropskega parlamenta in Sveta v Uradnem listu Evropske unije

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (EU) št. 305/2011 Evropskega parlamenta in Sveta z dne 9. marca 2011 o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS (1) ter zlasti člena 18(2) Uredbe,

ob upoštevanju naslednjega:

(1) Harmonizirani standardi iz člena 17 naj bi v skladu z Uredbo (EU) št. 305/2011 izpolnjevali zahteve harmoniziranega sistema, določenega v tej uredbi ali z njo.

(2) Februarja 2005 je Evropski odbor za standardizacijo (CEN) sprejel harmonizirani standard 12285-2:2005 „Jekleni rezervoarji, izdelani v delavnici – 2. del: Vodoravni valjasti enoplaščni in dvoplaščni rezervoarji nadzemne izvedbe za gorljive in negorljive tekočine, ki onesnažujejo vodo“. Sklic na standard je bil nato objavljen v Uradnem listu Evropske unije (2). Sklic na standard je bil večkrat ponovno objavljen, zadnjič leta 2017 (3).

(3) Nemčija je 21. avgusta 2015 začela postopek uradnega ugovora v zvezi s harmoniziranim standardom EN 12285-2:2005. Utemeljitev uradnega ugovora je bila, da v navedenem standardu ni harmoniziranih metod za zagotavljanje mehanske odpornosti, nosilnosti, neprepustnosti, stabilnosti in odpornosti proti drobljenju ali porušitvene trdnosti zadevnih proizvodov, ko so ti nameščeni na potresnih ali poplavnih območjih. Zato je Nemčija zahtevala, da se sklic na standard, objavljen v Uradnem listu Evropske unije, omeji tako, da se iz njegovega področja uporabe izvzamejo potresna ali poplavna območja ali pa da se sklic na standard v celoti umakne.

(4) Po mnenju Nemčije navedeni standard ne vsebuje določb o ugotavljanju lastnosti zadevnih gradbenih proizvodov, ko so ti nameščeni na območjih, kjer obstaja nevarnost potresov ali poplav. Kar zadeva zasnovo, podporno strukturo ali pritrditev rezervoarjev pa potrebnih metod za ocenjevanje sploh ni. Poleg tega ni mogoče oceniti, v kakšni meri lahko ti rezervoarji prenesejo obremenitve, ki nastanejo pri potresih ali poplavah.

(5) Nemčija je menila, da te pomanjkljivosti pomenijo kršitev člena 17(3) Uredbe (EU) št. 305/2011, saj zadevni standard ne izpolnjuje v celoti zahtev iz ustreznega mandata, kot je določeno v členu 18 navedene uredbe.

(6) Pri ocenjevanju dopustnosti predloženih zahtevkov je treba opozoriti, da se domnevne dodatne potrebe, ki jih je izrazila Nemčija, nanašajo na namestitev in poznejšo uporabo zadevnih proizvodov na potresnih ali poplavnih območjih.

(7) Vendar morajo v skladu s členom 17(3) Uredbe (EU) št. 305/2011 harmonizirani standardi določati metode in merila za ocenjevanje lastnosti proizvodov iz teh standardov. Namen harmoniziranega sistema, določenega v navedeni uredbi ali z njo, je opredeliti harmonizirane pogoje za trženje gradbenih proizvodov, ne pa določiti pravila za njihovo namestitev ali uporabo.

(8) Pravic do uradnih ugovorov v skladu s členom 18 Uredbe (EU) št. 305/2011 ni mogoče razširiti na zahtevke v zvezi z zadevami, ki se ne nanašajo na vsebino zadevnih standardov. Taki zahtevki se zato v smislu uradnih ugovorov štejejo za nedopustne.

(9) Ker se prvi zahtevek Nemčije za omejitev sklica na standard z izvzetjem potresnih ali poplavnih območij iz področja njegove uporabe osredotoča na zadeve, ki se ne nanašajo na vsebino zadevnega standarda, bi ga bilo treba šteti za nedopustnega.

(10) Druga splošna zahteva Nemčije, da se sklic na standard v celoti umakne, temelji predvsem na trditvi, da je standard, kakršen je, neprimeren, zlasti ko gre za namestitev in poznejšo uporabo zadevnih proizvodov na potresnih ali poplavnih območjih.

(11) Vendar so države članice še naprej v celoti upravičene, da urejajo posebne pogoje za namestitev ali uporabo gradbenih proizvodov, če ti ne vključujejo zahtev za oceno lastnosti proizvodov, ki bi bile v nasprotju s harmoniziranim sistemom. Države članice tako lahko prepovejo ali omejijo namestitev ali uporabo zadevnih proizvodov na potresnih ali poplavnih območjih, kot se trenutno dogaja v Nemčiji.

(12) Na podlagi vsebine standarda EN 12285-2:2005 in informacij, ki so jih predložili Nemčija, CEN in industrija, ter po posvetovanju z odboroma, ustanovljenima s členom 64 Uredbe (EU) št. 305/2011 ter členom 22 Uredbe (EU) št. 1025/2012 Evropskega parlamenta in Sveta (4), vlada splošno soglasje, da je treba sklic na navedeni standard v Uradnem listu Evropske unije ohraniti.

(13) Domnevna nepopolnost navedenega standarda se torej ne bi smela šteti za zadosten razlog za popoln umik sklica na standard EN 12285-2:2005 iz Uradnega lista Evropske unije.

(14) Sklic na standard EN 12285-2:2005 v Uradnem listu Evropske unije se zato ohrani –

SPREJELA NASLEDNJI SKLEP:

Člen 1

Sklic na harmonizirani standard EN 12285-2:2005 „Jekleni rezervoarji, izdelani v delavnici – 2. del: Vodoravni valjasti enoplaščni in dvoplaščni rezervoarji nadzemne izvedbe za gorljive in negorljive tekočine, ki onesnažujejo vodo“ v Uradnem listu Evropske unije se ohrani.

Člen 2

Ta sklep začne veljati dvajseti dan po objavi v Uradnem listu Evropske unije.

V Bruslju, 6. novembra 2017 Za Komisijo Predsednik Jean-Claude JUNCKER

(1) UL L 88, 4.4.2011, str. 5.

(2) Sporočilo Komisije v okviru izvajanja Direktive Sveta 89/106/EGS z dne 21. decembra 1988 o približevanju zakonov in drugih predpisov držav članic, ki se nanašajo na gradbene proizvode (UL C 319, 14.12.2005, str. 1).

(3) Sporočilo Komisije v okviru izvajanja Uredbe (EU) št. 305/2011 Evropskega parlamenta in Sveta o določitvi usklajenih pogojev za trženje gradbenih proizvodov in razveljavitvi Direktive Sveta 89/106/EGS (UL C 267, 11.8.2017, str. 16).

(4) Uredba (EU) št. 1025/2012 Evropskega parlamenta in Sveta z dne 25. oktobra 2012 o evropski standardizaciji, spremembi direktiv Sveta 89/686/EGS in 93/15/EGS ter direktiv 94/9/ES, 94/25/ES, 95/16/ES, 97/23/ES, 98/34/ES, 2004/22/ES, 2007/23/ES, 2009/23/ES in 2009/105/ES Evropskega parlamenta in Sveta ter razveljavitvi Sklepa Sveta 87/95/EGS in Sklepa št. 1673/2006/ES Evropskega parlamenta in Sveta (UL L 316, 14.11.2012, str. 12).